ועדת העבודה, הרווחה והבריאות, כנסת 20, פרוטוקול מספר 264, 2016-06-14 10:30

שולי מועלם-רפאלי: שלום רב, אני פותחת את הישיבה.

שולי מועלם-רפאלי: היום 14 ביוני, ח' בסיוון, יומיים אחרי שהיהודים שבינינו קיבלו שוב את התורה ומי שמוסלמי כאן נמצא בתוך חודש הרמדאן.

שולי מועלם-רפאלי: באמת מתוך מגמה של להיטיב, שזה אני חושבת משותף לכל בני האדם, לא משנה מאיזה מקום הם באו, אנחנו מקיימים בכנסת היום יום של מניעת עישון ודיבור על מניעת התמכרויות בכלל, סמים והימורים ומכונות מזל ועוד רעות חולות רבות שכולנו נאלצים להתמודד איתן ועם ההשלכות הבלתי פוסקות שיש להן על החיים שלנו, גם על החיים שלנו כיחידים, גם עלינו כחברה, כמדינה, על המשפחות שלנו, על בחירות שכל אחד ואחת מאיתנו עושים.

שולי מועלם-רפאלי: אנחנו מקיימים כאן בוועדה פעם בשנה במסגרת חוק חובת הדיווח את הדיווח של משרד הבריאות בנושא עישון ובכלל לפתוח שוב מבט על המאבק שמנהלת מדינת ישראל בעישון במרחב הציבורי וההשלכות שלו בהבנה שעדיין, גם היום, תלוי באיזה מקום קוראים, אבל 19.8% ו-20% זה מאוד מאוד קרוב, זה כנראה אחוז המעשנים בחברה במדינת ישראל.

שולי מועלם-רפאלי: איפה יותר מעשנים, איפה פחות מעשנים, יש תחושה לכולנו שדי ברורה לנו החלוקה, יש ידיעה על הצבא והמילואים, אבל הדברים בסוף מתכנסים לתוך כך שכ-20% מאזרחי מדינת ישראל הם אנשים שמעשנים, מעשנים ישירים.

שולי מועלם-רפאלי: את נזקי העישון בסוף כולם חווים, מה ההשלכות של זה על מערכת הבריאות אנחנו קצת נציף כאן היום, גם דרך המצגת שתיכף יציג חיים מטעם משרד הבריאות.

שולי מועלם-רפאלי: גם ההשלכות החינוכיות של זה, גם ההשלכות החברתיות וההשלכות הכלכליות, מה המשמעות של השקעות של משק הבית של מדינת ישראל בצריכת עישון ומוצריו, מה ההכנסות שיש למדינת ישראל מקניית טבק ומוצריו.

שולי מועלם-רפאלי: ראשון לכול אני מקדמת בברכה את ילדי העיר אשדוד שנמצאים כאן ממספר בתי ספר.

שולי מועלם-רפאלי: הם יושבים פה עם חולצות לבנות והם כולם עמיתים פעילים להובלת אשדוד להיות עיר נקייה מעישון.

שולי מועלם-רפאלי: אני קודם כל גאה בהחלטה של מערכת החינוך של אשדוד ושל הנהגת העיר, לערב את ילדי העיר.

שולי מועלם-רפאלי: בידוע הוא שככל שנהיה מעורבים יותר במרחב הציבורי נצליח להביא גם את עצמנו ברמה האישית וגם את הסביבה להיות טובים יותר ומשמעותיים יותר.

שולי מועלם-רפאלי: אז קודם כל ברוכים הבאים, אני שמחה שאתם בכנסת ואני יודעת שאתם מפוזרים בכל הוועדות ואני מקדמת בברכה כמובן את כולם.

שולי מועלם-רפאלי: שוב, אני אתנצל על האיחור שלי ועל זה שקצת התמהמהנו, כי אם אני כבר איחרתי אז רציתי שנחכה ונתחיל בצורה מסודרת עם משרד הבריאות.

שולי מועלם-רפאלי: אנחנו ננסה לתת מבט רחב שיכלול גם את הממלכה, כמו שקורא לה ניסן סלומינסקי חברי, את אנשי המשרדים הרלוונטיים, אבל גם את אנשי הגופים האזרחיים, גם את הסתדרות הרופאים ובכלל אזרחים שפועלים בנושאים שקשורים לעישון.

שולי מועלם-רפאלי: אני רק מבקשת דבר אחד מקדמי, זה יכול להיות נושא שבסוף יהיה נורא אמוציונאלי, ננסה גם אותו, גם את ההבנה של כולנו לנזקים או הזכויות שיש לכל אחד במרחב הזה של לעשן, לשמור מתוך שיח מכבד.

שולי מועלם-רפאלי: בסוף אני חושבת שכולנו מסכימים שהמטרה היא ליצור מדינה טובה יותר ומרחב ציבורי נקי יותר בתוך הזכות של כל אחד לבחור את החיים שלו ולבחור את הבחירות שלו, כולל גם אם אני באופן אישי חושבת שזו בחירה ממש לא מוצלחת לעשן סיגריות, שלא לדבר על דברים חמורים יותר, אבל פה אנחנו נישאר בעישון.

שולי מועלם-רפאלי: שוב אני אגיד, אנחנו מציינים היום בכנסת את היום הבינלאומי ללא עישון ואנחנו נתחיל ממך, חיים, בהצגת הדוח השנתי של שר הבריאות על העישון בישראל, איפה אנחנו עומדים.

שולי מועלם-רפאלי: אני כן אאפשר לך הצגה רציפה.

שולי מועלם-רפאלי: אם למישהו ממש בוערת שאלה תוך כדי הדברים זה גם אפשרי, מניסיוני אני יודעת שבדרך כלל כדאי לשמוע את המצגת עד הסוף כי על חלק מהשאלות כבר מקבלים תשובות בשקף הבא, ואם לא הבא אז הבא אחריו.

שולי מועלם-רפאלי: אז תודה רבה לכולכם ונתחיל בבקשה.

<חיים גבע-הספיל: בוקר טוב.

<חיים גבע-הספיל: שמי חיים גבע-הספיל, אני ממשרד הבריאות, אני מרכז את נושא העישון ואני אציג נתונים עיקריים מדוח שר הבריאות.

<חיים גבע-הספיל: זה הדוח ה-15 שאנחנו מגישים מאז שנת 2000 בהתאם לחוק שנקרא חוק חובת הדיווח כשהרעיון הוא שהדוח הזה אמור לשמש לוועדה כבסיס לדיון בנושא על כלל היבטיו וזה המנדט של הוועדה, להעיר הערות ולהמליץ המלצות שיחזרו חזרה למשרד הבריאות כאיזה שהוא מנגנון של פיקוח של הרשות המחוקקת על הפעילות של הרשות המבצעת.

<חיים גבע-הספיל: הסיגריה, ממש הקדמה בשתי מילים, נראית מוצר מאוד פשוט ותמים, אבל למעשה היא מוצר תעשייתי מאוד מתקדם.

<חיים גבע-הספיל: תעשיית הטבק משקיעה הרבה מאוד כסף בפיתוח מתמיד ושכלול של המוצר הזה בכל מיני גימיקים שונים, למשל להכניס קפסולות של טעם בתוך הפילטר של הסיגריה, זה דברים מהשנים האחרונות.

<חיים גבע-הספיל: השכלול במוצר הוא גם מבחינה כימית וגם מבחינת חומרי הטעם והריח וההקלה על המעשן לעשן, לקרר לו את הנשימה בזמן שהוא מעשן, אפילו הרדמה של רצפטורים בריאות כדי למנוע תגובות של הריאות כדי להקל, שוב, על חוויית העישון, חומרים כימיים שנועדו להגביר את האפקט הממכר.

<חיים גבע-הספיל: מוצר מאוד מאוד משוכלל מבחינה ביוכימית והכול בסוף במטרה אחת, לגרום להתמכרות כמה שיותר חזקה כדי שימשיכו לקנות את המוצר ואם ימשיכו להרוויח את הכסף שלהם.

<חיים גבע-הספיל: לצערי החוק היום גם מאפשר להם לייצר את זה כמעט ללא הגבלה, בלי מעורבות של המחוקק על מה מכניסים פנימה, באיזה ריכוזים.

<חיים גבע-הספיל: אפילו על מים יש רשימה של תכולה, מה המים מכילים, על סיגריות אין רשימה, אין להם חובת דיווח על רכיבים.

<חיים גבע-הספיל: אתה לא יודע מה אתה מעשן, למעשן ברור שהוא מכניס משהו לא בריא, אבל הוא אפילו לא יודע כמה ומה.

<חיים גבע-הספיל: יש קרוב ל-70 חומרים מסרטנים היום בכל שאיפה של סיגריה ו-300 חומרים מסוכנים וכ-4,000 חומרים שונים.

<חיים גבע-הספיל: זה שקף נחמד שהיה במאקו, באתר של חדשות 2, שמדגים חלק מההיבטים של נזקי העישון.

<חיים גבע-הספיל: זה נראה מאוד ידידותי ולא מרתיע, אבל אנחנו מדברים פה על מגוון מאוד מאוד גדול של מחלות ובעיות רפואיות ונושאים של פוריות בכל שרשרת החיים, כשמבחינת מערכת הבריאות אנחנו רואים בעישון כגורם מאוד מרכזי לנטל על מערכת הבריאות.

<חיים גבע-הספיל: אנחנו מדברים על קרוב ל-330,000 ימי אשפוז בשנה כתוצאה ממחלות שנגרמו מעישון, לזה צריך להוסיף עוד קרוב ל-40,000 ימי אשפוז כתוצאה מחשיפה לעישון כפוי, שזה לא המעשנים עצמם, אלא רק אלה שנחשפו לעישון כפוי.

<חיים גבע-הספיל: בסך הכול כ-370,000 ימי אשפוז כל שנה רק בגלל העישון.

<חיים גבע-הספיל: מבחינת תמותה, אנחנו מדברים על קרוב ל-7,200 איש שמתים בשנה ממחלות של העישון.

<חיים גבע-הספיל: יש כאן רק דוגמה, נגיד חלק מהדברים הבולטים, הרבה מאוד בכל מה שקשור למחלות לב וכלי דם, התקפי לב, שבץ מוחי וכמובן הנושא של נשימה וסרטן.

<חיים גבע-הספיל: יש היום 16 סוגי סרטן שמיוחסים לעישון ורק כדוגמה, סרטן ריאות, שהוא הסרטן המרכזי שבדרך כלל מזכירים בהקשר של עישון, רק מסרטן ריאות בשנה נפטרים קרוב ל-2,000 איש, מהם כ-1,680 זה כתוצאה מעישון.

<חיים גבע-הספיל: רק כמספר, מתוך ה-1,600 האלה, יש היום טכנולוגיות חדשות, וקצת אני גולש לנושא של התקצוב של נושא העישון והטכנולוגיות שקשורות לעישון, לגמילה מעישון או מניעת התמותה מעישון, אז רק בסרטן הריאות היום יש טכנולוגיה חדשה שנקראת סי.

<חיים גבע-הספיל: טי בעוצמה נמוכה.

<חיים גבע-הספיל: זה לא סי.

<חיים גבע-הספיל: טי בקרינה הרגילה, אלא הרבה יותר נמוך וזה קיים כבר בעולם כאמצעי לגילוי מוקדם של סרטן ריאה.

<חיים גבע-הספיל: אם זה אכן ייכנס וזה נמצא בתהליכים, יש ועדת סל התרופות, היא עצמאית ואני לא אתערב, אבל אני רק אגיד שהטכנולוגיה הזאת אמורה לכאורה ויכולה להביא לצמצום של 20% במספר מקרי המוות מסרטן ריאות, כי מגלים את זה מוקדם וזה ניתן לטיפול.

<חיים גבע-הספיל: 20% ממקרי התמותה היום זה בערך סדר גודל של כל ההרוגים בתאונות דרכים בשנה, אז אנחנו מדברים על כמויות אדירות שיחסית בהשקעה שהיא לא גבוהה אפשר לקדם הרבה מאוד.

<חיים גבע-הספיל: הבעיה שלנו כמובן זה היעדר תקציב מובנה במערכת, מה שכן אפשר בהחלט, בהתחשב בזה שהמעשנים משלמים מס בריאות עודף דרך המסים על הסיגריות, שיהיו זכאים ליותר שירותי בריאות ממה שניתנים להם היום.

<חיים גבע-הספיל: לגבי העישון בישראל.

<חיים גבע-הספיל: אנחנו עורכים מעקב מאז שנות ה-80 על העישון בישראל.

<חיים גבע-הספיל: באמצע שנות ה-90 גם נעשתה איזה שהיא הפרדה בין העישון בחברה הערבית לחברה היהודית ואנחנו רואים שככלל יש מגמה של ירידה בסך הכול, אבל בעיקר בחברה היהודית.

<חיים גבע-הספיל: המספרים המודגשים זה שיעורי העישון כיום, כמעט 44% גברים ערבים, חצי מזה גברים יהודים, בקרב נשים יהודיות זה 15% שזה כמעט פי שניים וחצי מהנשים הערביות.

<חיים גבע-הספיל: אז יש כמובן הבדל בין מגדרים וגם בלאום.

<חיים גבע-הספיל: אני יכול להגיד ששיעורי העישון היום בישראל הם 19.7%, זה הסקר שמתבסס על נתוני 2014 שסיימנו לעבד אותו.

<חיים גבע-הספיל: הסקר הקודם, שהוא סקר אחר, הוא הראה נתון של 18.7% אבל זה קצת לא מדויק להשוות בין הסקרים ולהגיד שבהכרח הייתה עלייה כי זה סקר קצת שונה.

<חיים גבע-הספיל: אנחנו צריכים לעקוב אחרי אותו סקר מדי שנה ולא לקפוץ מסקר לסקר, אבל אנחנו בסך הכול כן מבינים את המגמה.

<חיים גבע-הספיל: איך אנחנו בהשוואה לאירופה?

<חיים גבע-הספיל: אז אנחנו יכולים לראות שהממוצע שלנו של העישון בקרב גברים הוא די קרוב לממוצע של הגברים באירופה, אבל אם אנחנו עושים את הפילוח לפי לאום אנחנו רואים שהגברים הערבים זה מאוד גבוה והגברים היהודים יחסית יותר טוב.

שולי מועלם-רפאלי: אני אשמח אם תוכל, אם יש לך את זה אז כן, ואם לא אז להתייחס לזה בסוף, האם בתכניות המניעה או בתכניות החינוכיות שאתם בונים יש גם הפרדה בין הגברים היהודים לגברים הערבים, בין נשים יהודיות לנשים ערביות.

<חיים גבע-הספיל: כחלק מהתכנית הלאומית לצמצום העישון, אותה תכנית שאומצה על ידי משרד הבריאות, ובהמשך על בסיס אותה תכנית התקבלה גם החלטת ממשלה על תכנית לאומית, יש כוונה לעשות תכנית מותאמת תרבות לנושא העישון בחברה הערבית.

<חיים גבע-הספיל: השקענו בשנים האחרונות לא מעט כסף במחקרי עומק כדי להבין את תופעת העישון יותר לעומק, למה מעשנים כל כך הרבה, למה לא מפסיקים לעשן, מה היה עוזר להוריד את שיעורי המעשנים בחברה הערבית, להבין למה הם מעשנים, מה היה עוזר להם להפסיק לעשן, מה מונע מהם לפנות לגמילה מעישון, ויש כוונה כזאת.

<חיים גבע-הספיל: היו מחקרים שנתנו לנו את הבסיס שעל בסיס אותם נתונים ומידע אפשר באמת לתכנן תכנית והתחיל תהליך של גיבוש תכנית כזאת עם הרבה מאוד גורמים שונים שיש בנושא, גם בקרב משרדי הממשלה וגם בחברה האזרחית, עמותה ערבית למניעה וגמילה מעישון, ידע שמצטבר לאורך שנים באגודה למלחמה בסרטן, קופות החולים, מערכת החינוך.

<חיים גבע-הספיל: לצערי בגלל מגבלות תקציב כרגע זה עדיין לא יצא לפועל, אבל בהנחה שיינתן התקציב המתאים זה גם משהו שנוכל כמובן לצאת ובגדול, ללא שימוש בהרבה מאוד מדיה לשנות את הנורמה החברתית, יהיה קשה לשנות את זה.

<חיים גבע-הספיל: אני רוצה להציג משהו שהוא לא מופיע בתוך הדוח אבל אלה כן נתונים שהם מאוד חשובים.

שולי מועלם-רפאלי: אני עוצרת אותך שנייה, כי חבר הכנסת רזבוזוב צריך לצאת לעוד ועדה, אז אנחנו נאפשר לו לדבר ואז נתקדם עם המצגת שלך.

יואל רזבוזוב: כן, תודה לחיים, תודה לכבוד יושבת ראש הוועדה על הדיון הזה.

יואל רזבוזוב: אני יזמתי את היום הזה, את היום המיוחד הזה, אני חושב שזה חשוב ואני רץ בין הוועדות.

יואל רזבוזוב: לצערי אני לא רואה כאן את שר הבריאות ליצמן, אני לא רואה את מנכ"ל משרד הבריאות, אני לא רואה פה אף אחד.

יואל רזבוזוב: החוקים שהגשתי בנושא מניעת עישון, לפחות להגן על ילדים בגני שעשועים או עישון ברכב כשיש קטין מתחת לגיל 16 ברכב, כל החוקים האלה לא עוברים את ועדת השרים ונופלים במליאה.

יואל רזבוזוב: מחר זה עולה עוד פעם, העישון ברכב עולה מחר במליאה.

יואל רזבוזוב: משום מה שר הבריאות היה כאן לפני כחצי שנה, שנה, ישבנו, הוא אמר 'אני תומך, אני אעביר' ובסוף הכול נופל.

יואל רזבוזוב: אני לא צריך כאן את הקרדיט, אין לי בעיה שמשרד הבריאות ייקחו ויעבירו את זה, יעשו תכנית, אבל משום מה זה לא קורה ושר הבריאות חייב להיות כאן היום.

יואל רזבוזוב: לא יכול להיות יום ללא עישון הבינלאומי ושר הבריאות לא כאן.

יואל רזבוזוב: אז אנחנו כאן בכנסת והגיעו חברי כנסת ורוצים לתמוך, כולם מבינים את החשיבות, שמענו כאן במצגת את המשמעות, חוץ מהעישון הרגיל יש את העישון הפסיבי, שאנשים סובלים, וחבל, כי הייתי בטוח שליום הזה תהיה הרבה יותר משמעות כאן בכנסת.

יואל רזבוזוב: אם השר היה מגיע אני חושב שהמשמעות הייתה רבה יותר, אבל כנראה את שר הבריאות ומשרד הבריאות זה לא בדיוק מעניין והיום זה באמת אחד הגורמים, ומשרד הבריאות מוציא על זה הכי הרבה כסף.

יואל רזבוזוב: המניעה הכי גדולה זה לא התכניות, זה דווקא שהשר יבוא ויראה את עצמו כאן ויגיד 'אני תומך ואני אעביר את כל החוקים' וכך יחסוך - - -

שולי מועלם-רפאלי: את זה אני לא יכולה להגיד בשם השר, אבל אני כן יכולה לחזק את המשך העבודה שלך.

שולי מועלם-רפאלי: בכנסת הקודמת הצלחתם, ואתה הובלת את זה, לחוקק את החוק של מניעת עישון במגרשי ספורט, שזה כמעט דבר והיפוכו לעשות ספורט ולעשן באותו הזמן.

שולי מועלם-רפאלי: אני מקווה שגם בעניין הזאת נצליח לתת לך רוח גבית ושהשר - - -

יואל רזבוזוב: אני מקווה שהקואליציה תתמוך.

יואל רזבוזוב: אני אשמח לכל שיתוף פעולה.

יואל רזבוזוב: כמו שאמרתי, אין פה עניין של קרדיט, אני לא צריך פה קרדיט והמפלגה לא צריכה כאן קרדיט, אנחנו כולנו כאן צריכים להתגייס, זה לא נושא של קואליציה ואופוזיציה, פשוט צריך להעביר.

יואל רזבוזוב: לפחות בחוקים, אם אני בא להגן על ילדים מעישון פסיבי, אז צריך להעביר את זה.

יואל רזבוזוב: תודה.

שולי מועלם-רפאלי: תודה ויישר כוח על היום הזה, הוא שלך.

יואל רזבוזוב: תודה, של כולם.

שולי מועלם-רפאלי: חברי הכנסת, אנחנו נמשיך עם המצגת?

דב חנין: אני איאלץ לצאת לוועדת הכלכלה.

דב חנין: אז רק הערה אחת קצרה.

שולי מועלם-רפאלי: חבר הכנסת דב חנין.

דב חנין: תודה, גברתי יושבת הראש, תודה על הדיון הזה.

דב חנין: אני מצטרף לחברי חבר הכנסת רזבוזוב בהבעת צער על כך ששר הבריאות לא נמצא איתנו.

דב חנין: דוח שר הבריאות, זה נראה לי סעיף שאומר שיש שר בריאות, לא רק שהוא מגיש את הדוח.

דב חנין: לא שהדוח עושה את דרכו לבד לאולם הוועדה ונשאר פה בעצמו יתום כדי לשמוע את הערותינו.

דב חנין: אני מצטרף, גברתי, להערכה לך, חבר הכנסת רזבוזוב, על יוזמת היום הזה, זה יום מאוד מוצלח ומאוד חשוב.

דב חנין: גברתי יושבת הראש, אנחנו עוסקים פה בשאלה של חיים ומוות, לא פחות, שאלה של חיים ומוות באופן אמיתי.

דב חנין: זו שאלה שבה מדיניות חברתית מסוגלת לעשות שינוי ומסוגלת להציל חיים.

דב חנין: אנחנו כל כך מדברים על כל בן אדם שנפגע, חס וחלילה, בתאונה או בפיגוע, אבל אנחנו לא מספיק שמים לב לאותם מאות רבות ואולי יותר ממאות רבות של אנשים שמתים בכל שנה מהפיגוע המתמשך הזה שנקרא עישון.

דב חנין: (היו"ר מאיר כהן) ההערה שלי, שהייתי מבקש שתמצא לעצמה ביטוי, מכובדי היושב ראש, בסיכום הדיון הזה, נראה לי שזו נקודה מאוד משמעותית, אני מתייחס באופן נקודתי לנושא של משרד הבריאות והעישון.

דב חנין: אחת הטענות העיקריות של משרד הבריאות בסוגיית העישון זה שאין לנו מספיק תקציבים ואין לנו מספיק יכולות בגלל מגבלות תקציביות לעשות את כל מה שהיינו רוצים לעשות בעולם שכולו טוב במאבק נגד העישון.

מאיר כהן: הסברה.

דב חנין: הסברה, מניעה, גמילה וכדומה.

דב חנין: יש המון כסף, המדינה מרוויחה ממיסוי על עישון מאות מיליונים - - -

<קריאה: 6 מיליארד.

דב חנין: יפה, 6 מיליארד שקלים.

דב חנין: אני חושב שאחד המנגנונים שאנחנו צריכים לקדם אותם זה שאחוז לא גבוה, אבל אחוז מוגדר מההכנסות של המדינה ממיסוי של עישון יילכו באופן ישיר לקמפיין של הסברה נגד עישון ולמערכות של גמילה מעישון.

דב חנין: (היו"ר שולי מועלם-רפאלי)

דב חנין: גברתי יושבת הראש, אני מאוד אשמח שהסוגיה הזאת תמצא לעצמה ביטוי בסיכום שלנו, שחלק מסוים - - -

מאיר כהן: מה קורה בארצות אחרות, אתה יודע?

דב חנין: אני יודע שיש ארצות שזה קורה.

דב חנין: חלק מסוים, אנחנו חייבים לקבוע את העיקרון הזה, אני אפילו מוכן להסתפק באחוז נמוך, אבל חלק מסוים מההכנסות של המדינה מהמיסוי על עישון צריכים ללכת למניעת עישון, לקמפיינים לגמילה.

דב חנין: זה יעשה שינוי אדיר ביכולת של המדינה וקודם כל של משרד הבריאות להתמודד עם תופעות העישון.

דב חנין: תודה.

שולי מועלם-רפאלי: תודה רבה, אדוני.

שולי מועלם-רפאלי: חיים, בבקשה תמשיך ונתכנס לסיום.

<חיים גבע-הספיל: אלה נתונים ממודל של ארגון הבריאות העולמי, מודל של פרופ' יהודי בשם דוד לוי, מודל שקיים כבר כמה שנים והוא מודל מאוד אמין.

<חיים גבע-הספיל: כל פעם שהוא עושה אותו, הוא בודק אותו לאורך שנים וגם מתקן את המודל עצמו, כך שהוא באמת מאוד משקף ואפשר לסמוך עליו והמספרים שהוא אומר הם די מפחידים.

<חיים גבע-הספיל: הוא לוקח את הנתונים של ישראל נכון לשנת 2014 ואומר שבהינתן שאלה שיעורי העישון כיום, זה מספר המעשנים, הצפי שלנו לתמותה ממחלות העישון בטווח של כ-40 שנה קדימה זה בסביבות ה-389,000 גברים וכ-190,000 נשים שצפויים למות כתוצאה מהעישון שלהם בעשרות השנים הקרובות.

<חיים גבע-הספיל: אבל הוא אומר, זו לא גזרת גורל, יש מדיניות שהוכחה בעולם ומיישמים אותה ואנחנו יודעים שהיא יכולה לעזור.

<חיים גבע-הספיל: כדוגמה, אם אנחנו נבטל את חדרי העישון, לא נרשה לעשן במקום ציבורי, העישון יהיה בחוץ, לא בתוך מבנים, לא בתוך חדרים, כמו שיש גם כאן בכנסת.

<חיים גבע-הספיל: דרך אגב מדדנו עכשיו בחוץ, בחדר העישון ובמסדרון ובתוך הוועדה את זיהום האוויר.

<חיים גבע-הספיל: אז בוועדה האוויר הוא מאוד נקי, במסדרון כבר יש רמת זיהום אוויר שהיא בערך פי שישה-שבעה ממה שיש בחדר הוועדה.

דב חנין: אני מציע לכם לבדוק מה שקורה אחרי המליאה, יש שם חדר מוות שבו חברי הכנסת הורגים את עצמם.

<חיים גבע-הספיל: רמת זיהום האוויר בחדר העישון כאן זו תעסוקה פוגענית, כששולחים לשם את המנקה להחליף את המאפרה זו רמת זיהום אוויר שהיה צריך לאסור את החדר ולאסור כניסה כי הוא מזוהם, הוא מהווה סכנה מיידית וחמורה, פי שניים מהרמה המסוכנת של ארגון הבריאות העולמי.

דב חנין: עשיתם מדידה באזור של אחרי המליאה של הכנסת?

דב חנין: יש שם מין קופסת זכוכית סגורה שכאילו טוענים שזה חדר עישון, אבל כל האוויר יוצא משם לאותם אלה שלא מעשנים.

<חיים גבע-הספיל: כן.

<חיים גבע-הספיל: בחלק מהמקומות, למשל בתי חולים, הרחקנו את העישון עשרה מטרים מהכניסה.

<חיים גבע-הספיל: אנחנו רוצים לעשות את זה גם במשרדי ממשלה, עשינו את זה בבתי ספר, עשרה מטרים מהשער, וזה צריך להיות איזה שהוא סטנדרט.

מאיר כהן: מה זה בבתי ספר?

<חיים גבע-הספיל: הרחקנו את העישון גם עשרה מטרים מעבר לשער, שהילדים לא יעברו דרך עננים של מורים, שומרים, תלמידים ש - - -

מאיר כהן: חבריָה, שהמורים לא יעברו דרך עננים של תלמידים.

מאיר כהן: מה יש לכם אתם?

מאיר כהן: תגידו, אתם חיים במדינה אחרת?

<חיים גבע-הספיל: אנחנו לא רוצים שתלמיד שבא לבית ספר יצטרך לעבור דרך, לא התלמיד ולא המורה ולא המבקר וגם לא השומר, אף אחד לא צריך להיות בתוך הבניין.

מאיר כהן: ברוב בתי הספר השש שנתיים מעשנים, ברוב בתי הספר.

מאיר כהן: למרות החוק שאוסר פינות עישון קיימות פינות עישון, צוותי מורים וגם הסתדרות המורים וגם משרד החינוך מעלימים עין מזה.

שולי מועלם-רפאלי: אז צריך לאכוף.

מאיר כהן: כך שלבוא ולבדוק בכנסת אם יש מישהו שמעשן, זה הדבר האחרון שהייתי עושה, אלא דווקא במוסדות החינוך.

מאיר כהן: בכל יום חמישי אני נמצא במוסד חינוך, אני מלמד, הייתי מנהל בית ספר 25 שנים משנותיי, ועדיין בבתי הספר זה המוקד שבו מעשנים הכי הרבה.

מאיר כהן: אתם יודעים מה?

מאיר כהן: נסתפק בזה שאני אומר מעשני סיגריות.

מאיר כהן: הנרגילות בכל מסיבה, הנזק שלהן הוא פי עשרה יותר מאשר סיגריה וזה לגיטימי וזה נראה בעיני המורים, זה נראה בעיני ההורים, והיום אנחנו בעיצומם של נשפי י"ב, אז לנשפים האלה ההורים, חוץ מזה שהם מביאים וודקה, הם גם מביאים נרגילות לילדים שלהם וזה חלק מהשיח.

מאיר כהן: אז זה נחמד שיש כזה יום מרוכז ואני מברך עליו, אבל בסופו של דבר אנחנו מחר בשמונה בבוקר נמשיך בשגרה שלנו, ואני בראש ובראשונה מפנה את זה, פחות למשרד הבריאות, אני יותר מפנה את זה למשרד החינוך, כי שם יכולים לעשות את השינוי.

שולי מועלם-רפאלי: תיכף חיים פה יסיים ונעבור - - -

מאיר כהן: השינוי המהותי הוא במשרד החינוך.

מאיר כהן: סיפר דב בבוקר, או דב או מישהו אחר, שרצו לא לפגוע בפרחי בר, כשזה הפך להיות לפרויקט לאומי וכולם דיברו עליו ובבתי הספר וחינכו לזה הסתבר שכן יכלו לעשות.

שולי מועלם-רפאלי: אין ספק.

<חיים גבע-הספיל: אז אני אומר, יש מדיניות שאם נאמץ אותה, וזה המודל, אני לא מדבר כרגע על מדיניות משרד הבריאות ואני לא מעביר ביקורת על המשרד, אני מציין את המודל, כייעוץ שקיבלנו מארגון הבריאות העולמי.

<חיים גבע-הספיל: הם אומרים כזה דבר, אם אתם תבטלו את חדרי העישון ותעשו אכיפה, לא רק לחוקק, גם לאכוף כמובן את החקיקה, אנחנו יכולים להוריד בתוך חמש שנים ב-4.7% את שיעורי המעשנים ולחסוך בטווח הארוך כמעט 35,000 מקרי מוות.

<חיים גבע-הספיל: אם נרחיב את הסיוע בגמילה בעישון, מעבר לסדנאות הקבוצתיות, למשל ייעוץ אישי על ידי רופא, או מוקד טלפוני לגמילה מעישון, כמו שקיים בחלק מקופות החולים במימון עצמי שלהם, למשל התרופות לגמילה מעישון, לא להתנות אותם דווקא בהשתתפות בסדנה, אלא כמועילות בפני עצמן, כטכנולוגיה יעילה.

<חיים גבע-הספיל: ושירות של אס.

<חיים גבע-הספיל: אמ.

<חיים גבע-הספיל: אס ואפליקציות.

שולי מועלם-רפאלי: תיכף נשמע.

שולי מועלם-רפאלי: אני חייבת להודות שבתוך מערכת הבריאות אין הסכמה גורפת על המשפט האחרון שאמרת, על היעילות של התרופות.

<חיים גבע-הספיל: כל טכנולוגיה שיכולה לסייע.

שולי מועלם-רפאלי: צריך להשתמש בכל הכלים שישנם לנו כדי להפחית את אחוזי המעשנים.

<חיים גבע-הספיל: אפילו קצת.

<חיים גבע-הספיל: התרופות יותר יעילות, זה מה שהיה קיים במערכת, התרופות ניתנות בסבסוד, כשזה משולב.

<חיים גבע-הספיל: בכל מקרה זה יעיל גם אם זה לא ככה.

<חיים גבע-הספיל: אני אגיד עוד כמה דברים בקצרה.

<חיים גבע-הספיל: קמפיינים יכולים להוריד במעל 5% את שיעורי המעשנים, כנ"ל אזהרות עם תמונות על החשיפות יכולות להוריד את זה, והגבלות על פרסומות של חברות הסיגריות שפועלות נגדנו ומשקיעות עשרות מיליונים מדי שנה,.

<חיים גבע-הספיל: לנו יש בקושי מיליון אחד לכל הקמפיינים, אם בכלל, להם יש עשרות מיליונים מדי שנה, וכמובן המדיניות של המיסוי.

<חיים גבע-הספיל: אנחנו יכולים להציל מאות אלפי בני אדם אם אנחנו נעשה את המדיניות הזאת.

<חיים גבע-הספיל: שאלת קודם על הנושא של המסים בכלל.

<חיים גבע-הספיל: ההוצאות של משקי הבית על הסיגריות, קרוב ל-8.1 מיליארד שקלים, מתוך זה מעל 6 מיליארד הולכים כמסים למדינה.

<חיים גבע-הספיל: מוצרי טבק הם מוצרים עתירי מיסוי ומדיניות מיסוי של מס גבוה היא נכונה והיא מועילה, גם לצמצום עישון, גם לעידוד גמילה מעישון, והיא נכונה באופן מוחלט.

<חיים גבע-הספיל: מה שכן, היא צריכה להיות אחידה על כל מוצרי הטבק והיום יש מצב שיש פער.

<חיים גבע-הספיל: יש החלטת ממשלה לסגור את הפער הזה, היא עדיין לא יוזמה, למיטב ידיעתי כל גורמי המקצוע, גם ברשות המסים, תומכים בהחלטה הזאת, וזה להעלות את המס על הטבק לגלגול.

<חיים גבע-הספיל: זה היום איזה שהיא נישה שיש פער במיסוי והוא הולך ועולה, כמעט מכפיל את עצמו מדי שנה, עלייה של אלפי אחוזים בשנים האחרונות, כי המס שם לא נכון.

שולי מועלם-רפאלי: תודה.

שולי מועלם-רפאלי: חיים, אנחנו צריכים לסיים פה.

שולי מועלם-רפאלי: תודה רבה.

שולי מועלם-רפאלי: אני מבקשת להזמין את ילדי אשדוד להצטרף לשולחן, את הילדים שאמורים לדבר, ואז אחרי שהילדים ידברו אנחנו נפנה למי שנמצא פה מטעם מערכת החינוך באמת להבין איזה תהליכים מתרחשים בתוך מערכת החינוך, גם לאכיפה וגם למניעה וגם לחינוך לא לצרוך וכו' וכו'.

<אורלי אבינועם: אולי אני אקדים, אני אתן רקע ואז הילדים ידברו.

<אורלי אבינועם: אני הנציגה של משרד החינוך.

שולי מועלם-רפאלי: לא, ברשותך, אנחנו ניתן קודם את המקום לילדים ואז את תדברי, כי אחר כך יהיו לי כמה שאלות אלייך.

שולי מועלם-רפאלי: בבקשה, נתחיל ממך.

שולי מועלם-רפאלי: תציג את עצמך ותספר על התהליך שעברתם ועל היום הזה מבחינתך.

<גבריאל – תלמיד: שלום, אני גבריאל ואני אספר לכם שבמהלך שנת הלימודים שלנו, שנת תשע"ו, אנו תלמידי כיתות ו' מבית הספר אשכול עברנו תהליך למידה בנושא מניעת עישון.

<גבריאל – תלמיד: את התהליך עברנו אחת לשבוע ביחד עם היועצת מיה ומחנכות הכיתה.

<גבריאל – תלמיד: במהלך התהליך למדנו מה הוא עישון, מה הם נזקי העישון, מה הקשר בין עישון לגיל ההתבגרות ואיך מתמודדים עם לחץ חברתי.

<שחר – תלמידה: שלום, שמי שחר ואני אדבר איתכם על מרכז הלמידה שלנו, 'מפזרים את מסך העשן'.

<שחר – תלמידה: אבל בראש ובראשונה אני רוצה להתייחס לדבריו של מר מאיר כהן, שר הרווחה, ולהגיד שאצלנו בבית ספר אשכול לא מעשנים בכלל בתוך המבנה.

<שחר – תלמידה: עכשיו אני אעבור לדבר איתכם על מרכז הלמידה שלנו, 'מפזרים את מסך העשן'.

<שחר – תלמידה: אחרי שאנחנו נחשפנו למשמעות העישון ולנזקיו התחלנו לעסוק במרכז למידה ששמו 'מפזרים את מסך העשן'.

<שחר – תלמידה: מכיוון שאנחנו כבר מורגלים בלמידה שיתופית, מחנכות שכבה ו' והיועצת מיה החליטו להפוך את מרכז הלמידה ללמידת עמיתים.

<שחר – תלמידה: הכיתה התחלקה לקבוצות וכל קבוצה קיבלה את אחת מתחנות המרכז וחקרה אותה.

<שחר – תלמידה: הקבוצה הציגה את התחנה במליאת הכיתה וכך באמצעות למידת העמיתים הכיתה הועשרה בידע רב מתחנות המרכז.

<יפעת – תלמידה: אני יפעת ואני לומדת בבית ספר צפרירים.

<יפעת – תלמידה: במהלך השנה נפגשנו אני והקבוצה עם היועצת שלנו, אלונה, והרכבנו משחק הפועל נגד עישון ולאחר מכן נפגשנו בבית ספר רעים, כל התלמידים מכל בתי הספר והתכנסנו ליום שיא.

<יפעת – תלמידה: הייתה גם תחרות ובית הספר שלנו זכה במקום שלישי, והמקום הראשון השני והשלישי באו לפה ליום בכנסת נגד עישון וממש כיף פה.

שולי מועלם-רפאלי: תודה.

<אופיר – תלמידה: אופיר, אני מבית ספר היובל.

דב חנין: היובל מאיפה?

שולי מועלם-רפאלי: אשדוד, כולם מאשדוד.

<אופיר – תלמיד/ה: אנחנו בעצם נבחרנו מכלל השכבה כמה תלמידים וביחד עם היועצת למדנו על הנושא בעזרת התכנית 'מפזרים את מסך העשן'.

<אופיר – תלמיד/ה: המטרה העיקרית של התכנית היא בעזרת התלמידים שישפיעו על החברים שלהם ועל המשפחה ועל הקרובים שלהם שלא יעשנו.

<אופיר – תלמיד/ה: בעצם פעלנו גם בבית ספרי והנחינו את הכיתות ואחר כך פעלנו ביום שיא עירוני בבית ספר רעים והנחינו את כלל בתי הספר בנושא העישון ומניעתו.

<אופיר – תלמיד/ה: למדתי שלכל ילד יש כוח להשפיע על חברים שלו ועל המשפחה שלו וכוח הרצון הוא זה שיכול להחליט.

<נעם – תלמיד/ה: בוקר טוב, אני נעם מבית ספר רעים.

<נעם – תלמיד/ה: בית הספר שלנו אירח את בתי הספר האחרים ליום שיא עירוני ואני נבחרתי יחד עם עוד תשעה תלמידים מהשכבה להיות עמיתים מובילים משפיעים.

<נעם – תלמיד/ה: בתכנית שלנו כללנו כל מיני מערכונים שונים שבהם העברנו פעילות בשכבה, בכיתות.

<נעם – תלמיד/ה: שם העברנו תכנית על 'מפזרים את מסך העשן' שכלל את הערכה של השאלונים וכל מיני משחקים לדוגמה נזקי העישון, ערוץ הבריאות וכל מיני דברים כאלה.

<נעם – תלמיד/ה: ביום השיא הכנו שביל שבו כללנו כל מיני רחובות שבעצם העבירו את המסר שלא לעישון וכן לטפח את אורח החיים הבריא.

<נעם – תלמיד/ה: המסר שלנו היה מרכזי של להעביר את המסר בצורה הכי ברורה שיש בעזרת הרחובות.

<נעם – תלמיד/ה: היה לנו רחוב אחד של מודעות לעישון, שזה היה עיתון שבו היה סיכומים על כל מיני דברים של העישון וזהו.

שולי מועלם-רפאלי: תודה רבה רבה, מגיעות לכם מחיאות כפיים.

<שחר– תלמידה: אני רק רוצה להוסיף שזו השנה השנייה שלי בפרויקטים האלה ובשנה שעברה זה היה נגד אלכוהול וגם נגד התמכרות.

שולי מועלם-רפאלי: כל הכבוד.

שולי מועלם-רפאלי: שוב, חזקים וברוכים, עיריית אשדוד, מערכת החינוך של אשדוד, מנהלי בתי הספר, היועצות, אלה שהוזכרו בשמם ואלה שלא, ובעיקר בעיקר התלמידים שנהיו מעורבים.

שולי מועלם-רפאלי: עכשיו גברתי, נציגת משרד החינוך, תקטוף את כל התהילה בעזרת ה'.

<קריאה: אני רק אגיד, יש תערוכה ברחבת הסיעות הישנה גם של התוצרים של בני הנוער.

שולי מועלם-רפאלי: מצוין, אז כולם מוזמנים לתערוכה אחר כך.

<אילנה שמלה-ללום: אני אשמח גם כעיריית אשדוד להגיד כמה מילים.

<אורלי אבינועם: בוקר טוב לכולם, תודה על ההזדמנות.

<אורלי אבינועם: שמי אבינועם אורלי, אני עובדת בשפ"י, השירות הפסיכולוגי ייעוצי במשרד החינוך ובאמת, כמו שהגברת ציינה, זה הפירות וההנאה הגדולה שלנו כי זו בעצם המשימה שלנו.

<אורלי אבינועם: אני רוצה, לפני שאני אשטח את תכניות משרד החינוך, בקצרה, להתייחס לשתי הנקודות שהעלה קודם חבר הכנסת לגבי הנושא של עישון בתוך בתי הספר במסיבות, מסיבות י"ב.

שולי מועלם-רפאלי: לא רק.

שולי מועלם-רפאלי: הוא דיבר על השש שנתי והוא לא טעה.

<אורלי אבינועם: אוקיי, אז אני רוצה בהחלט להגיב גם לזה וגם לגבי ההתאמה לחברה הערבית, פשוט כדי שזה יהיה רלוונטי לדיון.

שולי מועלם-רפאלי: מצוין.

<אורלי אבינועם: לגבי הנושא של התנהלות נשפי הסיום, כפי שצוין כאן, זה נמצא היום בידי ההורים ולא בידי הצוות החינוכי, אולם משרד החינוך בשיתוף ועד ההורים המרכזי הארצי הוציא מסמך הנחיה של התנהלות במהלך הנשפים ושם ההתייחסות לעישון ושתייה ובהרבה מאוד בתי ספר ברחבי הארץ כותבים מכתב להורים וההורים חותמים על המכתב הזה, שאסור לתלמידים להגיע לאותם נשפים כשהם מצוידים בשתייה או בעישון כלשהו, מכל הסוגים.

<אורלי אבינועם: כמובן שמבחינת אכיפה אין בידינו האמצעים כי זה בידי ההורים, אבל מדיניות המשרד ומדיניות משרד הבריאות והאגודה למלחמה בסרטן וכל השותפים שלנו בהחלט שותפים למסרים האלה.

<אורלי אבינועם: כמו שאתם יודעים, בחינוך כפי שבחינוך, אנחנו מנסים לעבוד על מיטביות, על אורח חיים בריא כפי שהתלמידים המקסימים האלה הציגו כאן.

<אורלי אבינועם: זה בעצם הרעיון, לגייס את העמיתים שנבחרים בכל בתי הספר בארץ, שהם מובילי דעה והמטרה שלהם היא להשפיע ולהעביר את המסר לחברים שלהם ובקרב המשפחות.

<אורלי אבינועם: אנחנו מאמינים שהחינוך הזה למיטביות יביא בסופו של דבר למודעות ולהפחתת העישון, הפחתת השתייה, אני אומרת את זה באותו משפט.

<אורלי אבינועם: לגבי ההתאמה לחברה הערבית.

<אורלי אבינועם: אותו מרכז למידה שהחברים החמודים סיפרו, 'מפזרים את מסך העשן', הוא תורגם השנה לשפה הערבית והותאם ועכשיו הוא מופץ ברחבי הארץ.

<אורלי אבינועם: זאת אומרת בהחלט יש לנו מודעות לשונות, אנחנו מתייחסים לעולים, אנחנו מתייחסים למגזרים השונים במדינה ואנחנו מנסים להתאים את התכניות שלנו בהתאם למגזרים.

שולי מועלם-רפאלי: אני רק אשאל שאלה קצרה ופשוטה.

שולי מועלם-רפאלי: זה בחירה של בתי ספר לקחת ערכה כזאת וללמד אותה או שזו הנחיה שמגיעה לכלל בתי הספר?

<אורלי אבינועם: שאלה מצוינת, זו בחירה מתוך מטרה שפרנסי החינוך שנמצאים בתוך מערכת בית הספר באמת מגויסים לתחום.

<אורלי אבינועם: בצד הבחירה גם קיימת הוראה במסגרת כישורי חיים שהיום אנחנו מדברים על אורח חיים בריא בכל מיני תחומים ביניהם גם כמובן מניעת העישון.

<אורלי אבינועם: מדובר על תכנית מקדם יסודי ועד י"ב, שזאת לא בחירה, זאת הנחיה של המשרד.

שולי מועלם-רפאלי: תודה רבה.

שולי מועלם-רפאלי: יש לנו עשר דקות ואומרת לי ענת שאנחנו נהיה חייבים לסיים בזמן כי אחר כך זה מצולם, אז אני מבקשת מנועה רוזנפלד, מהמרכז להעצמת האזרח, שגם אתם הצגתם פה דוח מעקב, להגיד בקצרה את הדברים.

<נועה רוזנפלד: אנחנו עמותה שעוסקת באפקטיביות של המגזר הציבורי ומתוך כך אנחנו מפעילים פרויקט של מעקב אחרי יישום של החלטות ממשלה.

<נועה רוזנפלד: אנחנו עוקבים היום אחרי 90 החלטות ממשלה באמצעות 60 תחקירנים ואחת ההחלטות שעקבנו אחריה היא החלטה שהתקבלה לפני חמש שנים, לאמץ את התכנית הלאומית לצמצום העישון ונזקיו.

<נועה רוזנפלד: באמת אחד הדברים אולי היחידים שיצאו מהתכנית זה החלק של משרד החינוך, אבל נמצאים אצלכם על השולחן הדוחות שלנו, שמונגשים גם באתר האינטרנט, והם מציגים תמונת מצב די עגומה לגבי היישום של החלטת הממשלה.

<נועה רוזנפלד: דיבר על זה פה נציג משרד הבריאות, היא הייתה למעשה אימוץ של ועדה ציבורית שישבה במשך שנים.

<נועה רוזנפלד: כלומר לפני שרצים לקדם מדיניות חדשה שווה לעצור רגע ולראות מה החלטנו ומה קרה עם זה, אם עשינו או לא עשינו.

<נועה רוזנפלד: אז למעשה אחד הדברים הכי משמעותיים שהיה צריך לקרות כפועל יוצא מהתכנית, שהייתה אמורה להיות מוקמת יחידה במשרד הבריאות לצמצום העישון ונזקיו שתעסוק באכיפה ובתכנון מדיניות ובבקרה, יחידה של 30 איש.

<נועה רוזנפלד: זו הייתה ההמלצה של הוועדה.

<נועה רוזנפלד: כמה אנשים עוסקים היום במשרד הבריאות בצמצום העישון ונזקיו?

<נועה רוזנפלד: שניים.

<נועה רוזנפלד: משרד הבריאות היה צריך לקדם חקיקה בנושא, אז אמנם יצאו תזכירי החוק אבל הם לא התגבשו לכדי חקיקה בפועל.

<נועה רוזנפלד: כלומר יש כאן פער מאוד גדול בין מה שהוחלט למה שיושם בפועל.

<נועה רוזנפלד: הדוח נמצא, כאמור, באתר ונמצא פה בפניכם ושווה ואשמח להתייחסות בנושא הזה.

שולי מועלם-רפאלי: תודה רבה.

שולי מועלם-רפאלי: ד"ר עבדאללה אבו מערוף, חבר הכנסת.

עבדאללה אבו מערוף: יום טוב לכולם, כבוד היושבת ראש.

עבדאללה אבו מערוף: הדיון בוועדת העבודה, הרווחה והבריאות הוא חשוב ביותר במלחמה בעישון.

עבדאללה אבו מערוף: המלחמה בעישון זה לא רק לוועדה אחת, לא רק במשרד החינוך, כולנו חייבים להילחם, החברה בכלל.

עבדאללה אבו מערוף: גם אנחנו כמחוקקים, מה אנחנו חייבים לעשות כדי לתת את הכלי לכל הארגונים שנלחמים בעישון?

עבדאללה אבו מערוף: להוות דוגמה, לא רק מסר חינוכי, במיוחד המסר החינוכי אבל היות שאנחנו עכשיו בוועדה, היו דיונים גם בוועדת החינוך, גם בוועדת המלחמה בסמים, גם בוועדת מעמד האישה, ואנחנו כאן, היות שאנחנו בוועדת הבריאות, אנחנו חייבים לראות מה אפשר לעשות כדי שנעזור וניתן את תרומתנו למלחמה בעישון.

עבדאללה אבו מערוף: אנחנו יודעים שיש רווח עצום, בסוגריים, של המדינה מסיגריות.

עבדאללה אבו מערוף: 6 מיליארד שקל, אפילו יותר, הכנסות מעישון.

שולי מועלם-רפאלי: כן, דיבר על זה חבר הכנסת דב חנין.

עבדאללה אבו מערוף: בסדר, בכל זאת גם אפשר לשמוע ועוד לשמוע.

שולי מועלם-רפאלי: בהחלט.

עבדאללה אבו מערוף: לכן אנחנו חייבים שהכסף הזה יחזור לטובת האזרחים למלחמה בעישון.

עבדאללה אבו מערוף: חוקים, ענישה, אבל אני מתרכז במניעה ובחינוך.

עבדאללה אבו מערוף: מסרים חינוכיים, להשקיע במערכת החינוך, במערכת הבריאות, בגמילה, למנוע את העישון כמה שאפשר.

עבדאללה אבו מערוף: זו המטרה וזה חשוב ביותר, אני חושב שזה המעגל החשוב ביותר אם אנחנו רוצים להילחם בעישון בצורה הנכונה, איך למנוע ולא לאפשר לאזרח או לילד או לנער או לנערה שיתחילו לעשן.

עבדאללה אבו מערוף: זה מסר חשוב.

שולי מועלם-רפאלי: תודה רבה.

<אמנון אריאל: אני יושב ראש האיגוד הישראלי לרפואת ריאות.

<אמנון אריאל: שמעתי את כל הדברים, הם חשובים, הייתי רוצה להאיר זווית שונה וכואבת.

<אמנון אריאל: אני חושב שאי ההקצאה של תקציבים נאותים למניעת עישון היא אפליה ואני אסביר למה.

<אמנון אריאל: היא אפליה כי אנחנו פוגעים באוכלוסיות חלשות, אם זה העובר ברחם, אם זה הילדים שמתמכרים לעישון אחרי 100 סיגריות ועישון בשיטת תן לי בבית הספר.

<אמנון אריאל: אם העולם דחה תביעות ייצוגיות נגד מעשנים זה בראייה של המבוגר, המבוגר אחראי למעשיו, נזקי העישון ידועים, אבל אנחנו ממכרים את הילדים.

<אמנון אריאל: העישון ממכר את הילדים וזו פגיעה באוכלוסייה חלשה, זו פגיעה בחסרי ישע.

<אמנון אריאל: זה נכון לעובר, זה נכון לילד בבית הספר, זה נכון גם לתחלואה מעישון שהיא תחלואה של אנשים חלשים.

<אמנון אריאל: כשהעישון החל הוא היה נחלתם של עשירים, לא היית יכול להרשות לעצמך לעשן אם לא היית עשיר, העשירים היו בעודף משקל ועישנו.

<אמנון אריאל: היום זו נחלתם של אוכלוסיות חלשות, אם זה אוכלוסיות חלשות סוציו אקונומית, אם זה אוכלוסיות חלשות בפריפריה, זה אקט מפלה מובהק של משמעות בריאותית כבדה.

<אמנון אריאל: אנחנו לא יכולים להתנער.

<אמנון אריאל: היבט נוסף וחשוב הוא שחינוך למניעת עישון זה חינוך לכיבוד הזולת.

<אמנון אריאל: החברה שלנו לוקה בכיבוד הזולת, הצורה להתמודד עם גרימת נזקים לאחרים ולהבהיר חברתית שזה אסור היא אקט חינוכי ראשון במעלה לנו כחברה.

<אמנון אריאל: הדבר חשוב.

שולי מועלם-רפאלי: תודה.

שולי מועלם-רפאלי: אחרונת הדוברים, בבקשה, גברתי.

<ארנונה אייל: אני מאוד שמחה וגאה להיות בוועדה הזאת.

<ארנונה אייל: שמי ד"ר ארנונה אייל, אני מנהלת המחלקה לרפואה תעסוקתית, רפואה של אנשים שעובדים במפעלים.

<ארנונה אייל: אני יוצאת להגנת אותם עובדים, כולנו דיברנו, הייתי בכל הוועדות היום ואני מאוד גאה ומאוד שמחה שהכנסת לקחה לנגד עיניה את בריאות האוכלוסייה בארץ.

<ארנונה אייל: זה חד משמעית מטרה של כולנו.

<ארנונה אייל: העובדים במפעלים נמצאים שם במהלך כל שעות עבודה, שעות מרובות, וחבר'ה, החוק לא מיושם שם.

<ארנונה אייל: מעשנים עליהם, חדרי העישון לוקים בחסר.

<ארנונה אייל: גם בבתי החולים ראיתי מעשנים.

<ארנונה אייל: לא נכון שמעשנים מעבר לגדר.

<ארנונה אייל: בבתי הספר מעשנים.

<ארנונה אייל: פניתי לבתי ספר כאזרחית, עיר מאוד מאוד על לבי, באר שבע, עם ראש עיר מדהים, ואנחנו לא מצליחים לזוז.

<ארנונה אייל: אנחנו נזוז, כי אני יוצאת לפנסיה וזאת הבעיה של כולם, כי אני אעשה הרבה יותר.

<ארנונה אייל: יש לי צמיד כאן, 'באר שבע עיר בריאה', עיר ללא עישון, התחלנו.

<ארנונה אייל: אני רוצה לראות את זה בבתי הספר, אני רוצה לראות את זה במקומות העבודה, אני רוצה לראות את זה בגנים הציבוריים.

<ארנונה אייל: חוקים יש, מי מיישם אותם?

<ארנונה אייל: האם הבדלים על הרצפה זה העיר שלי, זה הניקיון שלי?

<ארנונה אייל: האם מותר לנו להרוג אנשים, בין אם זה בני משפחה או אישה בהיריון שהורגת את העובר ברחם?

<ארנונה אייל: אני לא יודעת.

<ארנונה אייל: מבחינת בריאות, אני גם איש בריאות, אנחנו מטפלים בתחלואה.

<ארנונה אייל: ליצמן אמר שאם נוסיף לאדם עוד כמה ימים זאת בריאות.

<ארנונה אייל: זה לא בריאות.

שולי מועלם-רפאלי: גברתי, פה בבית הזה הוא השר ליצמן.

<ארנונה אייל: השר ליצמן, סליחה.

<ארנונה אייל: הוא אמר באחת הכתבות בסוף השבוע שבשבילו איכות חיים זה גם לתת ימים, לתת איזה ימים?

<ארנונה אייל: ימים לחולה סרטן שהוא הביא את זה על עצמו ואנחנו היינו שם ולא מנענו?

<ארנונה אייל: או אחרים שהוא הביא את זה עליהם?

<ארנונה אייל: אז חבר'ה, בואו נאסוף כולנו כוחות, בואו נפעל כולנו ביחד, בואו אולי נקים מרפאות שבהם אפשר לדבר עם אנשים בריאים.

שולי מועלם-רפאלי: תודה רבה, גברתי.

<ארנונה אייל: תודה לכם.

שולי מועלם-רפאלי: אני מתנצלת בפני האנשים שלא יכלו לדבר, אני כבר תיכף חורגת מהזמן שהוקצה לנו.

שולי מועלם-רפאלי: אני מתנצלת על האיחור שהיה בתחילת הדיון.

שולי מועלם-רפאלי: אני מבקשת לסיים את הדיון באמירה הברורה לגמרי, כל שקל שלא יושקע במניעה יגרור תשלום של 10 שקלים בטיפול.

שולי מועלם-רפאלי: זה נכון ביתר שאת בעישון.

שולי מועלם-רפאלי: אני חושבת שהמטרה של כולנו צריכה להיות מניעת עישון, מניעת כניסה למעגל מעשנים.

שולי מועלם-רפאלי: המניעה הזאת מתחילה במערכת החינוך.

שולי מועלם-רפאלי: במערכת החינוך, כפי שהוצגו פה בפרויקט המקסים שהציגו ילדי בתי הספר מהעיר אשדוד, שהמטרה שלו היא באמת מניעת כניסה של ילדים נוספים למעגל המעשנים.

שולי מועלם-רפאלי: המטרה שלנו היא גם להגן מפני חשיפה לעישון כפוי, בבתי הספר, במפעלים, במרחב הציבורי.

שולי מועלם-רפאלי: המטרה שלנו היא גם להגדיל ולהגביר את תכניות הסיוע לנגמלים מעישון, לדבר באמת על מה עוזר לאדם לא רק לקבל החלטה להפסיק, אלא בעיקר לקבל החלטה לא לחדש את העישון.

שולי מועלם-רפאלי: איך אנחנו מנגישים סדנאות ותרופות או אמצעים טיפוליים חלופיים שיסייעו לו בתהליך הגמילה.

שולי מועלם-רפאלי: עלה פה ביתר שאת נושא חדרי העישון.

שולי מועלם-רפאלי: גם זה, כמו דברים אחרים, נכנס בעצם אולי לעבודה שתעשה אותה יחידה שעליה הוחלט, היחידה במשרד הבריאות, שאמורה לטפל בצמצום העישון ונזקיו.

שולי מועלם-רפאלי: אני מבחינתי המילה צריכה להיות מיגור העישון וצמצום נזקיו, זאת השאיפה שלנו.

שולי מועלם-רפאלי: ביחידה הזאת נפעל גם לאכוף, גם ליצור בקרה ובעיקר בעיקר נפעל לחקיקה שתאפשר לאותו מיגור וצמצום להגיע.

שולי מועלם-רפאלי: הנושא האחרון שאני רוצה להעלות הוא אותו כסף ממיסוי שחוזר אל קופת אוצר המדינה.

שולי מועלם-רפאלי: אני מקבלת פה את עמדות החברים, זאת עמדה ברורה של כולנו, חלק מהכסף הזה, אחוז מסוים מכספי המיסוי האלה חייבים להגיע לאותן תכניות של מניעה, אכיפה, בקרה, בעיקר בעיקר אני מדברת על המרחב הציבורי.

שולי מועלם-רפאלי: מקובל על כולנו שיש לכל אדם אחריות על חייו האישיים וכל אחד חופשי לבחור את הבחירות של חייו.

שולי מועלם-רפאלי: אני חושבת שבנושא העישון מקובל על כולנו שכשאתה בוחר לעשן הנזק שאתה גורם הוא לא רק לעצמך אלא גם לסביבה, גם לסביבה הקרובה אליך ביותר, ילדיך, רעייתך, משפחתך הקרובה, וגם במעגלים הולכים ומתרחבים ולכן באיזון שבין הבחירה של כל אחד איך לחיות את חייו לבין הדאגה של כולנו איך לצמצם ולמנוע את הנזקים מעישון, כנסת ישראל והוועדה הזאת מקווים שנלך לכיוון של צמצום הנזק ומיגור העישון מתוך הבנה שהנזק, גם הכלכלי, גם החברתי , גם הבריאותי, עולה לאין ערוך על התועלת.

שולי מועלם-רפאלי: תודה רבה לכולכם.